Diari Oficial de la Generalitat Valenciana


Sumari del DOGV 7496, del 31-03-2015 (2015/2815)

ORDE 5/2015, de 24 de març, de la Conselleria d'Infraestructures, Territori i Medi Ambient, per la qual es convoquen per al període 2015 les ajudes establides en l'Orde 24/2014, de 21 d'octubre, que aprova les bases que regulen el programa d'ajudes al lloguer de vivenda.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7496

Data del DOGV
:   31-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2815


Data del document
:   24-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2015, de 24 de març, de la Conselleria d'Infraestructures, Territori i Medi Ambient, per la qual es convoquen per al període 2015 les ajudes establides en l'Orde 24/2014, de 21 d'octubre, que aprova les bases que regulen el programa d'ajudes al lloguer de vivenda. [2015/2815]  
La Generalitat va firmar un conveni el passat 14 d'octubre amb l'Administració General de l'Estat, per a la col·laboració financera per al desenrotllament a la Comunitat Valenciana del Pla estatal de foment del lloguer de vivendes, la rehabilitació edificatòria i la regeneració i renovació urbanes 2013-2016. A estos efectes, per part de l'Administració estatal es procedirà a la transferència de fons a la Generalitat per al finançament, entre altres, de la línia d'ajudes per al lloguer de vivenda, en relació amb el que establix el Reial Decret 233/2013, de 5 d'abril, pel qual es regula el mencionat pla estatal. D'acord amb este plantejament, a través de l'Orde 24/2014, de 21 d'octubre, de la Conselleria d'Infraestructures, Territori i Medi Ambient, es van aprovar les bases que regulen la convocatòria de l'esmentat programa d'ajudes al lloguer de vivenda per al període 2015-2016, i les convocatòries del qual seran finançades íntegrament amb fons transferits pel Ministeri de Foment a la Generalitat.  
En virtut de l'anterior, donada l'existència de disponibilitat pressupostària i la seua preceptiva comptabilització prèvia, d'acord amb la Llei 38/2003, de 17 de novembre, General de Subvencions; amb el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat; i amb la resta de normes de general i pertinent aplicació, en virtut de les facultats conferides per l'article 28.e, de la Llei 5/1983, de 30 de desembre, del Consell,  
  
  
ORDENE  
  
Article 1. Convocatòria i objecte de les ajudes  
Convocar les ajudes per a l'accés i la permanència en una vivenda en règim de lloguer de persones físiques establides en l'Orde 24/2014, de 21 d'octubre, de la Conselleria d'Infraestructures, Territori i Medi Ambient, per la qual es van aprovar les bases que regulen la convocatòria del programa d'ajudes al lloguer de vivenda per al període 2015-2016.  
Seran objecte d'ajuda, en els termes establits en esta orde, les rendes d'arrendament meritades des de l'1 de gener de 2015.  
El procediment de concessió de les ajudes convocades per mitjà d'esta orde serà en règim de concurrència competitiva, establit en el capítol II del títol I, de la Llei 38/2003, de 17 de novembre, General de Subvencions.  
  
Article 2. Finançament  
El finançament de les ajudes regulades en esta orde de convocatòria es farà amb càrrec a la línia pressupostària 39.88.00.D 3040000, «Pla de vivenda», dels Pressupostos de la Generalitat, amb fons que seran aportats pel Ministeri de Foment, segons preveu el conveni subscrit en data 14 d'octubre de 2014, pel Ministeri de Foment i la Generalitat, per al desenrotllament del Pla Estatal del foment del lloguer de vivendes, la rehabilitació edificatòria i la regeneració i renovació urbanes 2013-2016.   
L'import global màxim de les ajudes a concedir serà de 5.333.333 euros per a l'exercici 2015.  
  
Article 3. Termini de sol·licitud  
El termini per a la presentació de les sol·licituds d'ajudes serà d'un mes comptat des de l'endemà de la publicació d'esta orde.  
  
  
Article 4. Criteris d'adjudicació de les ajudes  
La valoració de les sol·licituds, i si és el cas, la seua ponderació, es realitzarà atenent a dos criteris:  
a) El nivell d'ingressos, que es determinarà com el resultat de la fórmula següent: «1- IUC/CLIUC», de conformitat amb el que establix la base tercera de l'Orde 24/2014, de 21 d'octubre, de la Conselleria d'Infraestructures, Territori i Medi Ambient (DOCV 7391, 29.10.2014), on «IUC» és Ingressos de la Unitat de Convivència, i «CLIUC» és Quantia de Límit màxim d'Ingressos de la Unitat de Convivència.  
  
b) L'existència d'alguna circumstància personal de les assenyalades en la base Reemplaçament, apartat 2.c, de l'esmentada Orde 24/2014, que tindran una valoració de 0,5 punts cada una, excepte la condició de persona afectada per desnonament o subjecta a mesures de flexibilització hipotecària, que tindrà una valoració de 2 punts. L'adjudicació es farà per orde decreixent de la puntuació obtinguda aplicant el criteri a, de manera que es prioritzen les unitats de convivència amb menors nivells de renda. A igualtat de puntuació obtinguda en el criteri a s'aplicarà la valoració obtinguda en l'apartat b. En cas de persistir la igualtat, s'aplicarà l'orde d'entrada de les sol·licituds adequadament formalitzades.  
  
Article 5. Termini de percepció de les ajudes  
Les ajudes es percebran per períodes màxims de dotzes mesos, mentres subsistisca l'arrendament, i es podran sol·licitar pròrrogues per altres dotze mesos, com a màxim fins al 31 de desembre de 2016.  
La pròrroga, si és el cas, se sol·licitarà en la corresponent convocatòria.  
  
Article 6. Abonament de les ajudes  
Obtinguda la resolució favorable de concessió de les ajudes, estes s'abonaran des de la mensualitat corresponent a gener de 2015, independentment que la data del contracte d'arrendament siga anterior a la mensualitat esmentada. Si el contracte d'arrendament és posterior a gener de 2015, les ajudes s'abonaran des de la mensualitat d'inici del contracte.  
  
Les ajudes s'abonaran trimestralment, prèvia presentació de la sol·licitud del pagament, durant un període inicial de dotze mesos, sense perjuí de la concessió de pròrroga de les ajudes en les diferents convocatòries. Les sol·licituds d'abonament, acompanyades dels corresponents justificants bancaris de pagament de la renda, hauran de realitzar-se mensualment d'acord amb el model arreplegat en l'annex II d'esta orde. La falta de presentació de l'esmentada sol·licitud determinarà la interrupció de l'abonament de les ajudes.  
  
Article 7. Lloc de presentació de les sol·licituds  
Les sol·licituds es presentaran en els Servicis Territorials d'Habitatge i Projectes Urbans d'Alacant, Castelló i València, sitis a l'avinguda Aguilera, número 1, de la ciutat d'Alacant, l'avinguda del Mar, número 16 de la ciutat de Castelló de la Plana, i el carrer Gregorio Gea, número 27, de la ciutat de València, respectivament.  
Així mateix, podran presentar-se en els llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 8. Impresos normalitzats de sol·licitud  
Les ajudes se sol·licitaran per mitjà dels impresos normalitzats, degudament omplits, que s'adjunten com a annex I d'esta orde.   
  
L'abonament de les ajudes se sol·licitarà per mitjà de l'imprés normalitzat, degudament omplit, que s'adjunta com a annex II d'esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 24 de març de 2015  
  
La consellera d'Infraestructures, Territori i Medi Ambient,  
ISABEL BONIG TRIGUEROS